L'alcalde de Sagunt manté una reunió amb els responsables de la fàbrica de Pilkington
07 d’octubre 2021

![Imagen 1](/media/0o3l0eh5/93c_pilkireunion.jpg)![Imagen 2](/media/bxpf4z1w/93c_pilkivisita.jpg)

Este matí s'ha reunit l'alcalde de Sagunt, Darío Moreno, amb responsables de la fàbrica Pilkington automotive S.A., el responsable de Automotive OE Europe and India, Stephan Rosebrock, el directiu Giovanni Ambruso i el director de Recursos Humans i Country Manager, Lucio Vesentini. Durant la reunió, l'alcalde de Sagunt els ha traslladat el suport per part de tots els partits polítics que conformen la Corporació Municipal als treballadors i treballadores de Pilkington.

En este sentit, Moreno ha manifestat que els treballadors i treballadores «**Han fet un sacrifici durant este temps renunciant a part dels seus salaris perquè es facen inversions, han dut a terme una labor per millorar l'eficiència de la planta, que ha portat al fet que siga una de les més eficients del grup a Europa, i que malgrat això veuen una decisió que no comprenem**».

Així mateix, i per eixos motius ha sol·licitat a l'empresa que replantege esta situació i que duga a terme un pla d'inversions que demostre la seua aposta per Sagunt i la viabilitat de la planta a llarg termini. «**En eixa línia nosaltres continuarem insistint, pressionant, però també tendint la mà perquè si alguna d'estes inversions s'han de dur a terme amb esforç públic que sàpien que també poden comptar amb nosaltres**».

«**Nosaltres sempre estarem del costat de treballadors i treballadores, del costat del manteniment dels llocs de treball i pensant sempre en la indústria de la nostra ciutat que ens fa també ser una referència. Continuarem treballant, insistisc, és la primera d'altres reunions que han de vindre. Esperarem a veure quin és el pla que presenta definitivament l'empresa, però seguirem en aqueixa línia de pressió i de tendir la mà per trobar conjuntament un futur per a la planta de Pilkington i tots els seus llocs de treball**» ha exposat Moreno.

Prèviament a la reunió l'alcalde ha realitzat una visita a la factoria de Sagunt en la qual el responsable de producció ha mostrat i explicat a l'alcalde els diferents treballs i activitats que es desenvolupen en la planta.

![Imagen sin texto alternativo.](/es-va/Actualidad/PublishingImages/Octubre 2021/93C_pilkifuera.jpg)  
  
​

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-mante-una-reunio-amb-els-responsables-de-la-fabrica-de-pilkington/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-mante-una-reunio-amb-els-responsables-de-la-fabrica-de-pilkington/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-mante-una-reunio-amb-els-responsables-de-la-fabrica-de-pilkington/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-mante-una-reunio-amb-els-responsables-de-la-fabrica-de-pilkington/)